b'\n_START_ARTICLE_\nZdravni\xc5\xa1ki recept\n_START_PARAGRAPH_\nZdravni\xc5\xa1ki recept, okraj\xc5\xa1ano Rp, \xe2\x84\x9e ali Rx (ime in kratica izhajata iz latinskega velelnika recipere = vzemi, iz recipere = vzeti) je pisno navodilo zdravnika lekarnarju, kak\xc5\xa1no zdravilo naj pripravi oziroma izda. Gre za javno listino, ki jo na uradno veljavnem receptnem obrazcu izda strokovnjak, ki je usposobljen in poobla\xc5\xa1\xc4\x8den za predpisovanje zdravil.\n_START_SECTION_\nVrste zdravni\xc5\xa1kih receptov\n_START_PARAGRAPH_\nObi\xc4\x8dajni recept se uradno imenuje neobnovljivi zdravni\xc5\xa1ki recept in nanj predpisano zdravilo se sme izdati le enkrat. Obnovljivi zdravni\xc5\xa1ki recept je recept, na katerega se sme zdravilo ve\xc4\x8dkrat izdati, posebni zdravni\xc5\xa1ki recept pa je na uradno veljavnem receptnem obrazcu napisan zdravni\xc5\xa1ki recept, ki se izdaja v dveh izvodih, z navedeno zaporedno \xc5\xa1tevilko iz uradno pe\xc4\x8datene knjige evidenc o izdanih receptih, ki jo vodijo predpisovalci receptov in lekarne, ki tak\xc5\xa1na zdravila izdajajo. Na posebni zdravni\xc5\xa1ki recept se predpisujejo zdravila, ki vsebujejo dolo\xc4\x8dene narkoti\xc4\x8dne in psihotropne snovi.\n_START_SECTION_\nSestava recepta\n_START_PARAGRAPH_\nRecept je sestavljen iz administrativnega in strokovnega dela. Administrativni del vsebuje podatke o uporabniku zdravila, o zdravniku in o pla\xc4\x8dniku zdravila. Strokovni del vsebuje ime zdravila, \xc5\xa1tevilo enot zdravila, odmerjanje in na\xc4\x8din uporabe zdravila._NEWLINE_Recept mora vsebovati najmanj naslednje podatke:_NEWLINE__NEWLINE_1. lastni\xc5\xa1ko ali nelastni\xc5\xa1ko (generi\xc4\x8dno) ime zdravila;_NEWLINE__NEWLINE_2. farmacevtsko obliko in jakost zdravila, \xc4\x8de je potrebno;_NEWLINE__NEWLINE_3. koli\xc4\x8dino zdravila, ki je praviloma izra\xc5\xbeena s \xc5\xa1tevilom originalnih pakiranj, izjemoma pa je lahko izra\xc5\xbeena tudi s \xc5\xa1tevilom odmernih enot ali dni zdravljenja;_NEWLINE__NEWLINE_4. odmerjanje in na\xc4\x8din uporabe zdravila;_NEWLINE__NEWLINE_5. lastnoro\xc4\x8dni podpis z osebnim \xc5\xbeigom ter telefonsko \xc5\xa1tevilko zdravnika;_NEWLINE__NEWLINE_6. datum izdaje recepta;_NEWLINE__NEWLINE_7. ime, priimek in naslov uporabnika zdravila;_NEWLINE__NEWLINE_8. mesec in leto rojstva ter spol uporabnika zdravila.'